प्रजापिता ब्रह्माकुमारी ईश्वरीय विश्वविद्यालयाचा २५ वा वर्धापन दिन जेजुरीत उत्साहात

Mahaenews
A link to your homepage with your site title as anchor textपुरंदर | जेजुरी येथील प्रजापिता ब्रह्माकुमारी ईश्वरीय विश्व विद्यालयाचा २५ वा वर्धापन दिन मोठ्या उत्साहात आणि आध्यात्मिक वातावरणात साजरा करण्यात आला. या विशेष प्रसंगी राजयोगिनी सुनंदा दीदी, नलिनी दीदी आणि उषा दीदी यांचे विद्यालयाच्या अनुयायांकडून भव्य स्वागत करण्यात आले.
कार्यक्रमाचे उद्घाटन भाजपा शहराध्यक्ष सचिन पेशवे, राजयोगी नारायण भाई, जेजुरी देवसंस्थान ट्रस्ट अध्यक्ष मंगेश घोणे, तसेच श्रीपाती भापकर आदी मान्यवरांच्या हस्ते दीपप्रज्वलन व शिवबाबांच्या प्रतिमेचे पूजन करून करण्यात आले.
विद्याथ्यांनी सादर केलेल्या सांस्कृतिक नृत्य सादरीकरणाने उपस्थितांची मने जिंकली. या वेळी राजयोगिनी सुनंदा दीदींच्या कार्याचा गौरव म्हणून, खंडोबा देवाची पगडी घालून विशेष सन्मान करण्यात आला. हा सन्मान शाखा संचालिका ब्रह्माकुमारी नंदा दीदी आणि ज्योती दीदी यांच्या हस्ते करण्यात आला.
हेही वाचा       :        राज्यावर 24 ते 29 सप्टेंबरपर्यंत मोठं संकट; 18 जिल्ह्यांना अतिवृष्टीचा इशारा, दसऱ्यापर्यंत पूरस्थितीचा धोका?

कार्यक्रमात हभप भारत खुडे यांचे प्रभावी प्रवचन झाले. राज्यभरातून आलेल्या ब्रह्माकुमारी संचालिकांचा सुद्धा सन्मान करण्यात आला. जेजुरी शाखेच्या नंदा दीदी आणि ज्योती दीदी यांनी गेली २५ वर्षे समाजप्रबोधन, व्यसनमुक्ती, आणि आध्यात्मिक जागृती या माध्यमातून दिलेल्या योगदानाबद्दल जेजुरी व्यसनमुक्ती संघाचे श्री. व सौ. देशमुख यांच्या हस्ते सन्मानपत्र प्रदान करण्यात आले.
राजयोगिनींनी केलेले मार्गदर्शन, विचारमंथनाच्या सत्रांनी आणि दिवसभर चाललेल्या व्याख्यानांनी उपस्थितांना आध्यात्मिक उन्नतीची दिशा दाखवली. मोफत अन्नदान आणि विविध सुविधा या दिवशी शेकडो अनुयायांना पुरवण्यात आल्या. या कार्यक्रमाने प्रजापिता ब्रह्माकुमारी ईश्वरीय विश्वविद्यालयाच्या कार्याचा प्रभाव आणि सामाजिक योगदान अधोरेखित करत एक प्रेरणादायी उदाहरण सादर केले.